KOMUNIKAZZJONI TAL-KUMMISSJONI Prinċipji komuni dwar mekkaniżmi nazzjonali ta' korrezzjoni fiskali /* COM/2012/0342 final */





KOMUNIKAZZJONI MILL-KUMMISSJONI Prinċipji komuni dwar mekkaniżmi nazzjonali ta' korrezzjoni fiskali Sfond It-Trattat dwar il-Funzjonament tal-Unjoni Ewropea jesiġi li l-Istati Membri jqisu l-politiki ekonomiċi tagħhom bħala kwistjoni ta' interess komuni u li l-politiki baġitarji tagħhom ikunu ggwidati mill-ħtieġa ta' finanzi pubbliċi sodi. Il-kriżijiet ekonomiċi u finanzjarji globali esponew id-dgħufijiet fil-governanza ekonomika u baġitarja fl-Unjoni Ekonomika u Monetarja. Diġà ġie adottat pakkett ġdid ta' riforma - l-hekk imsejjaħ "Six-Pack" – li daħal fis-seħħ f'Diċembru li għadda. Hekk kif issuktaw iż-żminijiet diffiċli, il-livell u l-konsegwenzi potenzjali tar-riperkussjonijiet bejn is-sitwazzjonijiet ekonomiċi u baġitarji tal-Istati Membri fiż-żona tal-euro issa huma ċari. Abbażi ta' dan ir-raġunament, fit-23 ta' Novembru 2011 il-Kummissjoni pproponiet żewġ leġiżlazzjonijiet oħra immirati lejn it-tisħiħ tal-mekkaniżmi ta' sorveljanza fiż-żona tal-euro, flimkien ma' Green Paper dwar il-Bonds ta' Stabbiltà. Dan l-hekk imsejjaħ "Two-Pack" jikkonsisti f'żewġ proposti: Ir-Regolament tal-Parlament Ewropew u tal-Kunsill dwar dispożizzjonijiet komuni għall-monitoraġġ u l-valutazzjoni ta' abbozzi ta' pjanijiet baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro. Ir-Regolament tal-Parlament Ewropew u tal-Kunsill dwar it-tisħiħ tas-sorveljanza ekonomika u baġitarja tal-Istati Membri li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom fiż-żona tal-euro. Minbarra dan, imsejjes fuq dawn l-elementi u bil-ħsieb li jħares l-istabbiltà taż-żona tal-euro kollha kemm hi, it-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja (TSCG), li kien iffirmat fit-2 ta' Marzu 2012 minn ħamsa u għoxrin Stat Membru, jinkludi patt fiskali (Titolu III). L-għan huwa li jiġu inkorporati dawn l-impenji fil-liġi tal-UE fi żmien ħames snin mid-dħul fis-seħħ tiegħu. Bħala parti mill-patt fiskali, il-Partijiet Kontraenti għandhom jintroduċu, fil-liġi nazzjonali tagħhom, regoli dwar mekkaniżmu ta' korrezzjoni li jiskatta awtomatikament f’każ ta’ devjazzjonijiet sinifikanti osservati mill-objettiv għaż-żmien medju jew mid-direzzjoni ta' aġġustament lejh (l-Artikolu 3, paragrafi 1(e) u 2). Minbarra dan, skont it-TSCG (l-Artikolu 3.2), il-mekkaniżmi ta' korrezzjoni għandhom jiġu stabbiliti "fuq il-bażi ta' prinċipji komuni li għandhom jiġu proposti mill-Kummissjoni Ewropea, partikolarment dwar in-natura, id-daqs u ż-żmien tal-azzjoni korrettiva li jkollha tittieħed, anki fil-każ ta' ċirkostanzi eċċezzjonali, u r-rwol u l-indipendenza tal-istituzzjonijiet responsabbli fil-livell nazzjonali għall-monitoraġġ tal-konformità mar-regoli". Bħala parti mill-implimentazzjoni tat-TSCG, din il-Komunikazzjoni hija adottata fid-dawl tal-interess ġenerali tal-Unjoni u biex tikkontribwixxi għall-funzjonament tajjeb tal-unjoni ekonomika u monetarja. Din il-Komunikazzjoni tressaq prinċipji komuni li jsejsu l-mekkaniżmi nazzjonali ta' korrezzjoni. Is-seba' prinċipji jinsabu fl-Anness. Huma jkopru l-kwistjonijiet ewlenin li għandhom jiġu indirizzati meta jitfasslu mekkaniżmi ta' korrezzjoni, inkluż l-istatus legali tagħhom, il-konsistenza mal-qafas tal-UE, l-attivazzjoni tal-mekkaniżmi, in-natura tal-korrezzjoni f'termini ta' daqs u skeda, l-istrumenti operattivi tagħha, it-tħaddim ta' klawsoli possibbli ta' salvagwardja, u r-rwol u l-indipendenza tal-istituzzjonijiet ta' monitoraġġ. L-Artikolu 3 tat-TSCG jistieden ukoll lill-Kummissjoni biex tipproponi qafas ta' żmien għall-konverġenza rapida tal-Partijiet Kontraenti lejn l-objettivi għal żmien medju (medium-term objectives - MTO) tagħhom, li jqis ir-riskji għas-sostenibilità speċifiċi għall-pajjiżi. Dan il-qafas ta' żmien se jkun ippreżentat mill-Kummissjoni aktar tard din is-sena. Il-pjanijiet ta' konsolidament ippreżentati mill-Istati Membri fl-aħħar aġġornamenti tagħhom tal-Programm ta' Stabbiltà jew ta' Konverġenza jipprovdu punt ta' tluq naturali sabiex jiddefinixxu l-pass tal-konverġenza lejn l-MTOs. Dawn il-pjanijiet ta' konsolidament ikunu jesiġu valutazzjoni mill-ġdid fil-konfront tad-dispożizzjonijiet tal-Patt tal-Istabbiltà u t-Tkabbir, inkluża l-adegwatezza tal-MTOs, u l-prinċipji tal-istrateġija ta' ħruġ fid-dawl tal-prospettiva makroekonomika, b'mod partikolari d-divrenzjar skont il-vulnerabbiltà fiskali. 1. L-istatus legali tar-regoli dwar il-mekkaniżmi ta' korrezzjoni u r-relazzjoni mal-qafas tal-UE Skont it-TSCG, ir-regoli dwar il-mekkaniżmi ta' korrezzjoni għandhom jieħdu effett fil-liġi nazzjonali "permezz ta' dispożizzjonijiet li jkunu vinkolanti u ta' karattru permanenti, preferibbilment kostituzzjonali, jew li b'xi mod ieħor ikunu garantiti li jiġu rispettati u osservati b'mod sħiħ matul il-proċessi baġitarji nazzjonali". Għalhekk l-istatus legali tal-mekkaniżmi ta' korrezzjoni għandu jkun tali li d-dispożizzjonijiet tagħhom ma jistgħux sempliċement jinbidlu bil-liġi baġitarja ordinarja. Fl-istess waqt, kif huwa stipulat b'mod ċar fit-TSCG u rreplikat fil-prinċipju (1), il-mekkaniżmu ta' korrezzjoni"għandu jirrispetta b'mod sħiħ il-prerogattivi tal-Parlamenti nazzjonali". Dawn il-karatteristiċi għandhom l-għan li jiżguraw li r-regoli fiskali jinformaw b’mod effettiv il-politiki baġitarji nazzjonali, filwaqt li jirrikonoxxu d-drittijiet parlamentari fundamentali. Il-Prinċipju (2) jasserixxi l-konsistenza meħtieġa mar-regoli baġitarji tal-UE tal-mekkaniżmi nazzjonali ta’ korrezzjoni Ir-rekwiżiti tal-patt fiskali huma parti minn xejra usa', li diġà bdiet bir-riforma riċenti tal-Patt tal-Istabbiltà u t-Tkabbir (is-"Six-Pack"), li żżid is-sjieda nazzjonali tal-qafas ta’ sorveljanza tal-Unjoni. Għaldaqstant, it-TSCG innifsu jirreferi għal kunċetti diġà eżistenti tas-sorveljanza baġitarja, inkluż "l-objettiv għal żmien medju" u "l-aġġustament lejh", id-"devjazzjoni sinifikanti", u ċ-"ċirkustanzi eċċezzjonali". Il-Prinċipju (2) jispeċifika li se ssir referenza mill-qrib għall-kunċetti u r-regoli tal-UE fit-tfassil ta' mekkaniżmi nazzjonali, għalkemm jista' jkun permess xi livell ta' flessibbiltà fir-rigward tal-metodoloġiji nazzjonali preċiżi sabiex jitqiesu l-karatteristiċi speċifiċi għall-pajjiż. 2. Is-sustanza tal-mekkaniżmi ta’ korrezzjoni: l-attivazzjoni, in-natura tal-korrezzjoni, l-istrumenti operattivi, il-klawsoli ta' salvagwardja Kif stabbilit mill-prinċipju (3), l-attivazzjoni tal-mekkaniżmi ta' korrezzjoni għandha sseħħ f'ċirkostanzi ddefiniti sew li jikkaratterizzaw devjazzjoni sinifikanti mill-MTO, jew mid-direzzjoni ta' aġġustament lejh. Dan jinvolvi l-eżistenza ta' dispożizzjonijiet li jiddeterminaw minn qabel il-kriterji għall-valutazzjoni tal-okkorrenza ta' devjazzjoni sinifikanti. Il-prinċipju (3) jirrikonoxxi wkoll li, soġġett għal dawn il-kundizzjonijiet, jistgħu jintużaw varjetà ta' mekkaniżmi u kriterji mill-Partijiet Kontraenti. B'mod partikolari, punti li jwasslu għall-attivazzjoni jistgħu jiddependu fuq kriterji fil-livell tal-UE, kriterji speċifiċi għall-pajjiżi, jew it-tnejn. Id-deċiżjonijiet fil-livell tal-UE li jistabbilixxu l-okkorrenza ta' devjazzjoni sinifikanti jkunu punti naturali li jwasslu għall-attivazzjoni ta' mekkaniżmi ta' korrezzjoni. Fl-istess waqt, il-kriterji speċifiċi għall-pajjiżi, sa fejn jinkorporaw il-kunċett ta' devjazzjoni sinifikanti, jistgħu jaġixxu bħala fatturi ta' attivazzjoni rilevanti bil-vantaġġ addizzjonali possibbli li jseħħu aktar kmieni fiż-żmien. In-natura tal-korrezzjoni f'termini ta' daqs u l-qafas taż-żmien hija s-suġġett tal-prinċipju (4). Il-prinċipju propost jipprovdi gwida operattiva konkreta filwaqt li jevita approċċ riġidu żżejjed. Għaldaqstant, il-prinċipju (4) jinkludi ħames sottoprinċipji: - L-ewwelnett, qed jintalab li regoli predeterminati jipprovdu l-qafas għad-daqs u l-iskeda tal-korrezzjoni, biex b’hekk jillimitaw, għalkemm ma jeskludux kompletament, l-ambitu għal diskrezzjoni fit-tfassil ta' reazzjoni għal devjazzjoni baġitarja sinifikanti. - It-tieni, id-devjazzjonijiet akbar għandhom iwasslu għal korrezzjonijiet akbar, skont norma ta' sens komun ta' proporzjonalità. - It-tielet, il-punt ta’ referenza għad-determinazzjoni tal-korrezzjoni jkun l-aderenza mal-MTO u d-direzzjoni ta' aġġustament lejh, biex b'hekk jirrefletti l-ispirtu tal-patt fiskali li, il-qofol tiegħu jikkonċerna l-irrispettar tal-MTO u d-direzzjoni ta' aġġustament lejh. B'mod speċifiku, waqt id-direzzjoni ta' aġġustament tiegħu, Stat Membru li jiddevja jkun għalhekk ġeneralment mistenni li ma jbiddilx l-iskeda għal ritorn lejn l-MTO. Meta inizjalment ikun qed jirrispetta MTO u imbagħad jiddevja minnu, Stat Membru jkun mistenni jerġa' jilħaq l-MTO kemm jista' jkun malajr, li ġeneralment ikun ifisser is-sena immedjatament wara l-okkorrenza tad-devjazzjoni jew is-sena sussegwenti. Madankollu, xenarju ta’ referenza ma għandux kompletament jipprekludi lok għall-flessibbiltà skont iċ-ċirkustanzi preċiżi. - Ir-raba', il-mekkaniżmi ta' korrezzjoni għandhom ikunu strumentali biex jipprovdu elementi kritiċi ta' stabbiltà fil-qafas baġitarju, sabiex jipprevjenu "sindromu ta' miri li jiċaqilqu" tipikament assoċjati b'reazzjoni għal żvijar baġitarju. Għal dak l-għan il-mekkaniżmi ta' korrezzjoni għandhom jiżguraw l-aderenza ma’ miri fiskali ewlenin kif stabbiliti qabel l-okkorrenza ta' devjazzjoni sinifikanti. - Il-ħames, mill-bidu ta' korrezzjoni jinħtieġ li jiġi adottat pjan korrettiv u li jkun vinkolanti għal baġits sussegwenti li jkopri l-perjodu tal-korrezzjoni, biex b' hekk tissaħħaħ il-kredibbiltà tal-mekkaniżmi. Il-funzjonament operattiv ta' mekkaniżmi ta' korrezzjoni huwa wkoll aspett importanti tat-tfassil ta’ mekkaniżmi ta’ korrezzjoni. Il-Prinċipju (5) jirrikonoxxi r-rwol ewlieni li jistgħu jkollhom regoli fuq in-nefqa pubblika u l-miżuri diskrezzjonali tad-dħul f'dan ir-rigward, filwaqt li jitqies il-fatt li dawn l-aggregati huma riflessjoni aktar immedjata ta’ deċiżjonijiet diskrezzjonali ta' awtoritajiet fiskali milli riżultati fiskali eventwali jew bilanċi aġġustati ċiklikament. Element kruċjali ieħor li għandu jitqies mill-Istati Membri fit-tfassil tas-sistemi tagħhom jikkonċerna l-koordinazzjoni fost uħud mil-livelli sekondarji, jew kollha, tal-amministrazzjoni pubblika b'reazzjoni għal devjazzjoni baġitarja sinifikanti, biex b’hekk tissaħħaħ l-kredibbiltà tal-mekkaniżmi tagħhom . Dawn il-mekkaniżmi ta' koordinazzjoni ma jinvolvux neċessarjament distribuzzjoni prederterminata tal-korrezzjoni bejn il-gvern ċentrali u l-elementi subnazzjonali. Madankollu, għandu jkun hemm salvagwardji b'saħħithom li l-kisba ta’ miri baġitarji tal-amministrazzjoni pubblika, li għalihom huwa responsabbli l-gvern ċentrali vis-à-vis il-livell tal-UE, ma titqiegħidx f'riskju minħabba l-imġiba ta’ setturi sekondarji. Il-kunċett li regoli baġitarji għandhom ikunu kapaċi jirreaġixxu għal ċirkostanzi partikolarment negattivi ilu li ġie rikonoxxut fil-qafas ta' sorveljanza tal-UE u huwa rikonoxxut ukoll mit-TSCG. Il-Prinċipju (6) jesiġi li klawsoli possibbli ta' salvagwardja jiddependu strettament fuq kunċetti miftiehma tal-UE, sabiex jippromwovu l-konsistenza u jevitaw definizzjonijiet wisq permessivi ta’ ċirkostanzi eċċezzjonali. Qed jintalab ukoll li s-sospenzjoni possibbli tal-mekkaniżmu ta’ korrezzjoni offruta minn klawsola ta' salvagwardja tingħata fuq orizzont definit, u li jkun hemm pass minimu ta' aġġustament li jsegwi t-tmiem tal-validità tal-klawsola ta' salvagwardja, skont ir-rekwiżit tal-Patt tal-Istabbiltà u t-Tkabbir mill-inqas. Mill-ġdid, pjan korrettiv li jkun vinkolanti fuq baġits futuri ikun mistenni mat-tmiem tal-validità ta' klawsola ta' salvagwardja. 3. Ir-rwol u l-indipendenza tal-istituzzjonijiet ta' monitoraġġ Filwaqt li r-responsabbiltà għall-iżgurar tal-konformità mal-mekkaniżmi ta’ korrezzjoni primarjament hija f'idejn l-awtoritajiet fiskali, l-istituzzjonijiet ta' monitoraġġ nazzjonali jkunu element ewlieni fit-trawwim tal-kredibbiltà u t-trasparenza, kif rikonoxxut fl-aħħar prinċipju propost (prinċipju (7)). Dawn il-korpi jkunu mistennija li jevalwaw il-funzjonament tal-mekkaniżmi ta' korrezzjoni b'konformità mar-regoli nazzjonali fl-istadji differenti tal-attivazzjoni u l-implimentazzjoni tal-korrezzjoni, inkluż ukoll l-użu possibbli ta' klawsoli ta' salvagwardja. Prinċipju ta' "ikkonforma jew spjega" – fejn jew ikun segwit il-parir ta' dawn l-istituzzjonijiet ta' monitoraġġ, jew inkella l-Istat Membru kkonċernat jispjega għaliex tbiegħed minnu – jiżgura li l-valutazzjonijiet ma jkunux sempliċement injorati, mingħajr ħsara għar-reponsabbiltajiet ta' tfassil tal-politiki tal-awtoritajiet fiskali. L-indipendenza tal-awtonomija funzjonali ta’ dawn il-korpi hija element fundamentali li jippermettilhom ikollhom rwol effettiv fix-xenarju tal-politika fiskali nazzjonali. Il-Prinċipju (7) jistabbilixxi diversi dispożizzjonijiet f'dak ir-rigward. L-ewwel, biex tiġi żgurata s-sjieda, it-tfassil tal-istituzzjonijiet ta' monitoraġġ għandhom ikunu konsistenti mal-qafas istituzzjonali diġà eżistenti u l-istruttura amministrattiva speċifika għall-pajjiż. It-tieni, diversi kriterji huma mressqa biex jiggarantixxu livell għoli ta’ awtonomija funzjonali. Dispożizzjonijiet legali għandhom jiddefinixxu s-sistema statutorja, il-mandat u r-responsabbiltà ta' dawn il-korpi. Għandhom jiġu stabbiliti wkoll salvagwardji b'saħħithom dwar il-ħatriet u l-adegwatezza tar-riżorsi u l-aċċess għall-informazzjoni b’rabta mal-mandat. Dawn il-kundizzjonijiet huma meħtieġa biex jippermettu lill-istituzzjonijiet ta' monitoraġġ jaħdmu b'mod effettiv u jaġixxu bħala gwardjani tat-trasparenza u l-kredibbiltà tal-mekkaniżmi. Għandha titqiegħed enfasi partikolari fuq li tiġi permessa komunikazzjoni bla xkiel mal-pubbliku. ANNESS Prinċipji komuni għal mekkaniżmi nazzjonali ta' korrezzjoni fiskali (1) [Status legali] Il-mekkaniżmu ta' korrezzjoni għandu jiġi inkorporat fil-leġiżlazzjoni nazzjonali permezz ta' dispożizzjonijiet vinkolanti u ta' natura permanenti, preferibbilment kostituzzjonali, jew inkella b'garanzija li jiġu rispettati bis-sħiħ u ssodisfati waqt il-proċessi baġitarji nazzjonali. Il-mekkaniżmu għandu jirrispetta bis-sħiħ il-prerogattivi tal-Parlamenti nazzjonali. (2) [Konsistenza mal-qafas tal-UE] Mekkaniżmi nazzjonali ta' korrezzjoni għandhom jiddependu strettament fuq il-kunċetti u r-regoli tal-qafas fiskali Ewropew. Dan japplika partikolarment għall-kunċett ta' "devjazzjoni sinifikanti" u d-definizzjoni ta' klawsoli possibbli ta' salvagwardja. Il-korrezzjoni, f'termini ta' daqs u skeda, għandha issir konsistenti ma' rakkomandazzjonijiet possibbli indirizzati lill-Istat Membru kkonċernat skont il-Patt tal-Istabbiltà u t-Tkabbir. (3) [Attivazzjoni] L-attivazzjoni ta' mekkaniżmu ta’ korrezzjoni għandu jseħħ f'ċirkostanzi ddefiniti sew li jikkaratterizzaw devjazzjoni sinifikanti mill-objettiv għaż-żmien medju (MTO) jew id-direzzjoni ta' aġġustament lejh. Il-fatturi li jwasslu għall-attivazzjoni jistgħu jinkludu kriterji xprunati mill-UE jew speċifiċi għall-pajjiżi, bil-kundizzjoni li jissodisfaw il-kundizzjoni hawn fuq. Soġġett għall-istess kundizzjoni, kemm mekkaniżmi ex ante li jistabbilixxu objettivi li jevitaw li jseħħu devjazzjonijiet, kif ukoll mekkaniżmi ex post li jwasslu għal korrezzjonijiet b'reazzjoni għal devjazzjonijiet preċedenti, jistgħu jissodisfaw ir-rekwiżiti. (4) [Natura tal-korrezzjoni] Id-daqs u l-iskeda tal-korrezzjoni għandhom jingħataw qafas minn regoli predeterminati. Devjazzjonijiet akbar mill-objettiv għal żmien medju jew id-direzzjoni ta' aġġustament lejh għandhom iwasslu għal korrezzjonijiet akbar. Li jerġa' jintlaħaq bilanċ strutturali fil-livell tal-MTO jew 'il fuq minnu fi ħdan l-iskadenza ppjanata, u li dan jinżamm wara, għandhom jipprovdu punt ta’ referenza għall-mekkaniżmu ta' korrezzjoni. Il-mekkaniżmu ta' korrezzjoni għandu jiżgura l-aderenza ma’ miri fiskali kritiċi kif stabbilit qabel l-okkorrenza ta' devjazzjoni sinifikanti, biex b'hekk jipprevjeni kwalunkwe tbegħid dejjiemi mill-objettivi fiskali globali kif ippjanat qabel l-okkorrenza ta' devjazzjoni sinifikanti. Mill-bidu tal-korrezzjoni l-Istati Membri għandhom jadottaw pjan korrettiv li għandu jkun vinkolanti fuq il-baġits koperti mill-perjodu ta' korrezzjoni. (5) [Strumenti operattivi] Il-mekkaniżmu ta’ korrezzjoni jista' jagħti rwol operattiv prominenti lir-regoli fuq in-nefqa pubblika u miżuri fiskali diskrezzjonali, inkluż fl-attivazzjoni tal-mekkaniżmu u fl-implimentazzjoni tal-korrezzjoni, bil-kundizzjoni li dawn ir-regoli huma konsistenti mal-kisba tal-MTO u d-direzzjoni ta' aġġustament lejh. It-tfassil tal-mekkaniżmu ta’ korrezzjoni għandu jqis id-dispożizzjonijiet, fil-każ ta’ attivazzjoni, fir-rigward tal-koordinazzjoni ta' aġġustamenti fiskali fost uħud mis-sottosetturi, jew kollha, tal-amministrazzjoni pubblika. (6) [Klawsoli ta' salvagwardja] Id-definizzjoni ta’ klawsoli possibli ta' salvagwardja għandhom jaderixxu għall-kunċett ta' "ċirkostanzi eċċezzjonali" kif miftiehem fil-Patt tal-Istabbiltà u t-Tkabbir. Dan jinkludi avveniment mhux tas-soltu barra mill-kontroll tal-Istat Membru kkonċernat b’impatt kbir fuq il-pożizzjoni finanzjarja tal-amministrazzjoni pubblika, jew perjodi ta' tnaqqis qawwi fir-ritmu ekonomiku kif iddefinit fil-Patt tal-Istabbiltà u t-Tkabbir, inkluż fil-livell taż-żona tal-euro. Is-sospensjoni tal-mekkaniżmu ta' korrezzjoni fil-każ ta' klawsola ta' salvagwardja għandha tkun fuq bażi temporanja. Il-mekkaniżmu ta’ korrezzjoni għandu jipprevedi pass minimu tal-aġġustament strutturali, ladarba tintemm il-validità ta' klawsola ta' salvagwardja, mar-rekwiżit ta' limitu aktar baxx previst fil-Patt tal-Istabbiltà u t-Tkabbir. Meta tintemm il-validità ta' klawsola ta' salvagwardja, l-Istati Membri għandhom jadottaw pjan korrettiv li jkun vinkolanti fuq il-baġits koperti mill-perjodu ta' korrezzjoni. (7) [Rwol u indipendenza tal-istituzzjonijiet ta' monitoraġġ] Korpi indipendenti jew korpi b'awtonomija funzjonali li jaġixxu bħala istituzzjonijiet ta' monitoraġġ għandhom jappoġġaw il-kredibbiltà u t-trasparenza tal-mekkaniżmu ta' korrezzjoni. Dawn l-istituzzjonijiet għandhom jipprovdu valutazzjonijiet pubbliċi dwar: l-okkorrenza ta' ċirkostanzi li jesiġu l-attivazzjoni tal-mekkaniżmu ta’ korrezzjoni; jekk il-korrezzjoni qed tipproċedi skont ir-regoli u l-pjani nazzjonali; u dwar l-okkorrenza ta' ċirkustanzi għall-iskattar, l-estensjoni u t-tmiem tal-validità ta' klawsoli ta' salvagwardja L-Istat Membru kkonċernat għandu jkun obbligat li jikkonforma mal-valutazzjonijiet ta' dawn il-korpi jew alternattivament jispjega pubblikament għaliex mhuwiex qed isegwihom. It-tfassil tal-korpi msemmija hawn fuq għandu jqis il-qafas istituzzjonali diġà eżistenti u l-istruttura amministrattiva speċifika għall-pajjiż . Dispożizzjonijiet legali nazzjonali li jiżguraw livell għoli ta' awtonomija funzjonali għandhom isejsu l-korpi msemmija hawn fuq, inkluż: i) sistema statutorja stabbilita bil-liġi; ii) libertà mill-interferenza, fejn il-korpi ta' hawn fuq ma għandhomx jieħdu struzzjonijiet, u għandhom ikollhom il-kapaċità li jikkomunikaw pubblikament fil-waqt adattat; iii) proċeduri għall-ħatriet ibbażati fuq l-esperjenza u l-kompetenza; iv) adegwatezza tar-riżorsi u aċċess xieraq għall-informazzjoni sabiex jitwettaq il-mandat mogħti.